b'\n_START_ARTICLE_\nGeorgian paikallisvaalit 2010\n_START_PARAGRAPH_\nGeorgian paikallisvaaleissa valittiin 30. toukokuuta 2010 edustajat Georgian yhteens\xc3\xa4 64 kunnanvaltuustoon (georg. \xe1\x83\xa1\xe1\x83\x90\xe1\x83\x99\xe1\x83\xa0\xe1\x83\x94\xe1\x83\x91\xe1\x83\xa3\xe1\x83\x9a\xe1\x83\x9d, sakrebulo) nelivuotiskausiksi. Lis\xc3\xa4ksi maan p\xc3\xa4\xc3\xa4kaupungissa Tbilisiss\xc3\xa4 j\xc3\xa4rjestettiin ensimm\xc3\xa4ist\xc3\xa4 kertaa suora pormestarinvaali. Osa edustajista valittiin kaikissa kunnanvaltuustoissa enemmist\xc3\xb6vaalitavalla (1\xc2\xa0025 paikkaa) ja osa edustajista suhteellisella vaalitavalla (670 paikkaa)._NEWLINE_Paikallisvaalit voitti maan valtapuolue Yhdistynyt kansallinen liike (georg. \xe1\x83\x94\xe1\x83\xa0\xe1\x83\x97\xe1\x83\x98\xe1\x83\x90\xe1\x83\x9c\xe1\x83\x98 \xe1\x83\x9c\xe1\x83\x90\xe1\x83\xaa\xe1\x83\x98\xe1\x83\x9d\xe1\x83\x9c\xe1\x83\x90\xe1\x83\x9a\xe1\x83\xa3\xe1\x83\xa0\xe1\x83\x98 \xe1\x83\x9b\xe1\x83\x9d\xe1\x83\xab\xe1\x83\xa0\xe1\x83\x90\xe1\x83\x9d\xe1\x83\x91\xe1\x83\x90, Ertiani natsionaluri modzraoba), joka s\xc3\xa4ilytti enemmist\xc3\xb6ns\xc3\xa4 kaikissa kunnanvaltuustoissa ja jonka edustaja Gigi Ugulava, Tbilisin pormestari, s\xc3\xa4ilytti virkansa 55,2 prosentin \xc3\xa4\xc3\xa4niosuudella. Suurimmat oppositiopuolueet, Kristillisdemokraattinen liike (georg. \xe1\x83\xa5\xe1\x83\xa0\xe1\x83\x98\xe1\x83\xa1\xe1\x83\xa2\xe1\x83\x98\xe1\x83\x90\xe1\x83\x9c\xe1\x83\xa3\xe1\x83\x9a-\xe1\x83\x93\xe1\x83\x94\xe1\x83\x9b\xe1\x83\x9d\xe1\x83\x99\xe1\x83\xa0\xe1\x83\x90\xe1\x83\xa2\xe1\x83\x98\xe1\x83\xa3\xe1\x83\x9a\xe1\x83\x98 \xe1\x83\x9b\xe1\x83\x9d\xe1\x83\xab\xe1\x83\xa0\xe1\x83\x90\xe1\x83\x9d\xe1\x83\x91\xe1\x83\x90, Kristianul-demokratiuli modzraoba) ja Liitto Georgian puolesta (georg. \xe1\x83\x90\xe1\x83\x9a\xe1\x83\x98\xe1\x83\x90\xe1\x83\x9c\xe1\x83\xa1\xe1\x83\x98 \xe1\x83\xa1\xe1\x83\x90\xe1\x83\xa5\xe1\x83\x90\xe1\x83\xa0\xe1\x83\x97\xe1\x83\x95\xe1\x83\x94\xe1\x83\x9a\xe1\x83\x9d\xe1\x83\xa1\xe1\x83\x97\xe1\x83\x95\xe1\x83\x98\xe1\x83\xa1, Aliansi Sakartvelostvis), ker\xc3\xa4siv\xc3\xa4t molemmat yli kymmenen prosentti\xc3\xa4 \xc3\xa4\xc3\xa4nist\xc3\xa4. \xc3\x84\xc3\xa4nikynnyksen esimerkiksi Tbilisiss\xc3\xa4 ylittiv\xc3\xa4t my\xc3\xb6s kolmen puolueen yhteenliittym\xc3\xa4 Kansallinen neuvosto (georg. \xe1\x83\x94\xe1\x83\xa0\xe1\x83\x9d\xe1\x83\x95\xe1\x83\x9c\xe1\x83\xa3\xe1\x83\x9a\xe1\x83\x98 \xe1\x83\xa1\xe1\x83\x90\xe1\x83\x91\xe1\x83\xad\xe1\x83\x9d, Erovnuli sabt\xc5\xa1o) ja Teollisuus pelastaa Georgian (georg. \xe1\x83\x9b\xe1\x83\xa0\xe1\x83\x94\xe1\x83\xac\xe1\x83\x95\xe1\x83\x94\xe1\x83\x9a\xe1\x83\x9d\xe1\x83\x91\xe1\x83\x90 \xe1\x83\x92\xe1\x83\x90\xe1\x83\x93\xe1\x83\x90\xe1\x83\x90\xe1\x83\xa0\xe1\x83\xa9\xe1\x83\x94\xe1\x83\x9c\xe1\x83\xa1 \xe1\x83\xa1\xe1\x83\x90\xe1\x83\xa5\xe1\x83\x90\xe1\x83\xa0\xe1\x83\x97\xe1\x83\x95\xe1\x83\x94\xe1\x83\x9a\xe1\x83\x9d\xe1\x83\xa1, Mretsveloba gadaart\xc5\xa1ens Sakartvelos)._NEWLINE_Euroopan turvallisuus- ja yhteisty\xc3\xb6j\xc3\xa4rjest\xc3\xb6n (Etyj) mukaan vaalit olivat \xe2\x80\x9dl\xc3\xa4pin\xc3\xa4kyv\xc3\xa4t\xe2\x80\x9d ja niiss\xc3\xa4 oli tapahtunut \xe2\x80\x9dselv\xc3\xa4\xc3\xa4 kehityst\xc3\xa4 kansainv\xc3\xa4listen standardien t\xc3\xa4ytt\xc3\xa4miseksi\xe2\x80\x9d. Vaaleissa oli kuitenkin Etyjin raportin mukaan huomattavia puutteita: j\xc3\xa4rjestelm\xc3\xa4llisi\xc3\xa4 ep\xc3\xa4s\xc3\xa4\xc3\xa4nn\xc3\xb6llisyyksi\xc3\xa4 ja \xe2\x80\x9dvaltapuolueen ehdokkaita suosiva pelikentt\xc3\xa4\xe2\x80\x9d. Tbilisin pormestarinvaalin h\xc3\xa4vinnyt oppositiojohtaja Irakli Alasania tunnusti tappionsa ja totesi \xe2\x80\x9dvaalien olleen lainvoimaiset\xe2\x80\x9d.\n_START_SECTION_\nValittavat edustajat\n_START_PARAGRAPH_\nPaikallisvaaleissa valittiin edustajat yhteens\xc3\xa4 64 kunnanvaltuustoon nelivuotiskausiksi. Muodollisesti kunnanvaltuustoja on 69 kappaletta, mutta viisi kunnanvaltuustoa sijaitsee sellaisilla alueilla, jotka eiv\xc3\xa4t ole vuoden 2008 sodan j\xc3\xa4lkeen olleet Georgian hallinnassa (Kodori Abhasiassa ja Eredvi, Tigvi, Kurta ja Akhalgori Etel\xc3\xa4-Ossetiassa). N\xc3\xa4iden valtuustojen toimikautta pidennettiin ilman vaaleja. Kaikki valtuustot valittiin osin suhteellisen vaalitavan ja osin enemmist\xc3\xb6vaalitavan kautta._NEWLINE_Suurimmassa osassa valtuustoja suhteellisella vaalitavalla valittavia edustajia on 10. Joissakin suurissa kaupungeissa, Batumissa, Kutaisissa ja Rustavissa, heit\xc3\xa4 on 15. P\xc3\xa4\xc3\xa4kaupungissa Tbilisiss\xc3\xa4 heit\xc3\xa4 on 25. Puolueen tai vaaliliiton tarvitsema \xc3\xa4\xc3\xa4nikynnys n\xc3\xa4ille paikoille on viisi prosenttia, mutta Tbilisiss\xc3\xa4 kynnys on prosentin matalampi. Yhteens\xc3\xa4 suhteellisella vaalitavalla valittavia edustajia oli siten 670 kappaletta._NEWLINE_Enemmist\xc3\xb6vaalitavalla valittavia edustajia on eri valtuustossa eri m\xc3\xa4\xc3\xa4r\xc3\xa4, joka riippuu niiden koosta. Suurin valtuusto on Tbilisin kaupunginvaltuusto, jossa paikkoja on 25. Kolmessa suuressa kaupungissa paikkoja on 10, Potissa 5. Yhteens\xc3\xa4 enemmist\xc3\xb6vaalitavalla valittiin 1\xc2\xa0025 edustajaa. Tbilisiss\xc3\xa4 ehdolle asettui 228 henke\xc3\xa4, joten jokaista paikkaa kohden oli 7\xe2\x80\x9311 ehdokasta. N\xc3\xa4it\xc3\xa4 paikkoja varten ei ole \xc3\xa4\xc3\xa4nikynnyst\xc3\xa4, vaan eniten \xc3\xa4\xc3\xa4ni\xc3\xa4 saanut ehdokas saa paikan._NEWLINE_Lis\xc3\xa4ksi vaaleissa valittiin Tbilisin pormestari. Aiemmin pormestarin valitsi Tbilisin kunnanvaltuusto, kuten edelleenkin muissa suurissa kaupungeissa, mutta joulukuussa 2009 vaalilakiin tehtiin muutos. Tbilisin pormestariksi pyrki yhdeks\xc3\xa4n ehdokasta eri puolueista tai vaaliliitoista. Lain mukaan ehdokas, joka saa enemm\xc3\xa4n \xc3\xa4\xc3\xa4ni\xc3\xa4 kuin muut ja v\xc3\xa4hint\xc3\xa4\xc3\xa4n 30 prosenttia \xc3\xa4\xc3\xa4nist\xc3\xa4, tulee valituksi ensimm\xc3\xa4isell\xc3\xa4 kierroksella. Jos kukaan ei saa yli 30 prosenttia \xc3\xa4\xc3\xa4nist\xc3\xa4, kaksi eniten \xc3\xa4\xc3\xa4ni\xc3\xa4 saanutta ehdokasta kohtaavat toisensa toisella kierroksella.\n_START_SECTION_\nTiedotusv\xc3\xa4lineet\n_START_PARAGRAPH_\nEtyjin vaalitarkkailijat ja Caucasus Research Resource Center (CRRC) -j\xc3\xa4rjest\xc3\xb6 valvoivat Georgian tiedotusv\xc3\xa4lineit\xc3\xa4 ennen paikallisvaaleja. Etyjin raportin mukaan maan \xe2\x80\x9dmediaymp\xc3\xa4rist\xc3\xb6 on monipuolinen, mutta jakautunut poliittisiin leireihin, ja monet tiedotusv\xc3\xa4lineet ovat omistajiensa voimakkaan vaikutusvallan alla\xe2\x80\x9d. Televisiokanavat l\xc3\xa4hettiv\xc3\xa4t vaalikampanjan aikana erilaisia vaaleihin liittyvi\xc3\xa4 ohjelmia, kuten vaalipaneeleja. Kaikkein tasapuolisimman kuvan ehdokkaista antoi Etyjin raportin mukaan Georgian yleisradio, mutta kaikkien muiden televisiokanavien antama kuva oli puolueellinen. Suurin osa kanavista kertoi runsaasti maan hallinnosta ja sen toimista my\xc3\xb6nteisess\xc3\xa4 valossa vaalien kontekstin ulkopuolella, mik\xc3\xa4 hy\xc3\xb6dytti ep\xc3\xa4suorasti hallitusta tukevia ehdokkaita._NEWLINE_Kaksi suosituinta televisiokanavaa, Rustavi 2 ja Imedi, tukivat valtapuoluetta. Rustavi 2 omisti 59 prosenttia vaaliohjelmistostaan viranomaisten ja Yhdistyneen kansallisen liikkeen toimien raportoimiseen positiivisessa valossa. Liitto Georgian puolesta ja Kristillisdemokraattinen liike edustivat molemmat noin kymment\xc3\xa4 prosenttia tarjonnasta, jonka s\xc3\xa4vy oli kuitenkin p\xc3\xa4\xc3\xa4osin positiivinen. Tbiliss\xc3\xa4 toimiva paikallinen Real TV sit\xc3\xa4 vastoin tuotti my\xc3\xb6s ohjelmia, joissa opposition ehdokkaita saatettiin huonoon valoon. Paikalliset tbilisil\xc3\xa4iset televisiokanavat Kavkazia ja Maestro tukivat vuorostaan opposition ehdokkaita, erityisesti Liittoa Georgian puolesta, ja kritisoivat hallintoa. Kavkazia antoi l\xc3\xa4hes yht\xc3\xa4 paljon aikaa Gigi Ugulavan ja Irakli Alasanian kampanjoille._NEWLINE_Georgian lain mukaan ne puolueet, jotka saivat edellisiss\xc3\xa4 parlamenttivaaleissa v\xc3\xa4hint\xc3\xa4\xc3\xa4n nelj\xc3\xa4 prosenttia \xc3\xa4\xc3\xa4nist\xc3\xa4 ja paikallisvaaleissa kolme prosenttia \xc3\xa4\xc3\xa4nist\xc3\xa4, saavat yksityisill\xc3\xa4 televisiokanavilla v\xc3\xa4hint\xc3\xa4\xc3\xa4n 30 sekuntia ilmaista mainosaikaa ja yleisradiossa v\xc3\xa4hint\xc3\xa4\xc3\xa4n 60 sekuntia ilmaista mainosaikaa joka tunti. Puolueet hy\xc3\xb6dynsiv\xc3\xa4t tehokkaasti t\xc3\xa4t\xc3\xa4 mahdollisuutta.\n_START_SECTION_\nRahoitus\n_START_PARAGRAPH_\nViiden prosentin \xc3\xa4\xc3\xa4nikynnyksen ylitt\xc3\xa4neet puolueet k\xc3\xa4yttiv\xc3\xa4t kampanjointiin yhteens\xc3\xa4 16 miljoonaa laria. T\xc3\xa4st\xc3\xa4 summasta 90 prosenttia oli Yhdistyneen kansallisen liikkeen k\xc3\xa4yt\xc3\xb6ss\xc3\xa4. Puolue k\xc3\xa4ytti suurimman osan 14 miljoonan larin budjetistaan, 10,13 miljoonaa laria, televisiomainoksiin. 92 prosenttia rahoista oli per\xc3\xa4isin puolueen omasta rahastosta._NEWLINE_Tbilisin pormestarinvaalissa toiseksi tulleen Irakli Alasanian vaaliliittouman kampanjabudjetti oli vain 136\xc2\xa0000 laria, v\xc3\xa4hemm\xc3\xa4n kuin nelj\xc3\xa4ll\xc3\xa4 muulla puolueella. Kristillisdemokraattinen liike k\xc3\xa4ytti yhteens\xc3\xa4 683\xc2\xa0500 laria, Teollisuus pelastaa Georgian vuorostaan 208\xc2\xa0000 laria, mutta yhdeks\xc3\xa4n yrityst\xc3\xa4 osti puolueelle my\xc3\xb6s 750\xc2\xa0000 larilla televisiomainoksia. Kansallisen neuvoston vaalibudjetti oli 260\xc2\xa0200 laria.\n_START_SECTION_\nGeorgiassa\n_START_PARAGRAPH_\nGeorgian presidentti, Yhdistyneen kansallisen liikkeen Mikheil Saaka\xc5\xa1vili, sanoi paikallisvaalien tuloksen merkitsev\xc3\xa4n \xe2\x80\x9drauhallisuuden, vakauden ja kehityksen\xe2\x80\x9d aikakauden saapumista maahan. Koska seuraavat vaalit voitaisiin pit\xc3\xa4\xc3\xa4 vasta aikaisintaan kahden vuoden p\xc3\xa4\xc3\xa4st\xc3\xa4, hallituksella olisi aikaa jatkaa aloittamiaan uudistuksia rauhassa, ja hyvin sujuneet paikallisvaalit auttaisivat voittamaan sijoittajien luottamuksen. Ovensuukyselyiden tulosten julkistamisen j\xc3\xa4lkeen h\xc3\xa4n totesi puhuessaan Ugulavan kampanjan p\xc3\xa4\xc3\xa4majalla, ett\xc3\xa4 vaalit osoittivat Yhdistyneen kansallisen liikkeen nauttivan edelleen \xc3\xa4\xc3\xa4nest\xc3\xa4jien luottamusta. Saaka\xc5\xa1vili kiitti my\xc3\xb6s \xe2\x80\x9dl\xc3\xa4hes kaikkia muita puolueita\xe2\x80\x9d kyps\xc3\xa4st\xc3\xa4 vaalikampanjasta. My\xc3\xb6s Ugulava ilmaisi kiitoksensa asiakysymyksiin keskittyneest\xc3\xa4 kampanjasta ja ilmaisi halukkuutensa tehd\xc3\xa4 yhteisty\xc3\xb6t\xc3\xa4 kilpailijoidensa kanssa._NEWLINE_Tbilisin pormestarinvaaleissa toiseksi tullut Liitto Georgian puolesta -liittouman ehdokas Irakli Alasania my\xc3\xb6nsi tappionsa kannattajilleen maanantaina 31. toukokuuta. H\xc3\xa4n kertoi kunnioittavansa tbilisil\xc3\xa4isten mielipidett\xc3\xa4 ja totesi, ett\xc3\xa4 vaalit olivat t\xc3\xa4rke\xc3\xa4 kokemus h\xc3\xa4nen omalle puolueelleen (Meid\xc3\xa4n Georgiamme \xe2\x80\x93 Vapaat demokraatit). H\xc3\xa4nen mukaansa vaalit olivat lainvoimaiset merkitt\xc3\xa4vist\xc3\xa4 puutteista huolimatta, ja h\xc3\xa4n pyysi kannattajiaan aloittamaan valmistelut vuoden 2012 presidentinvaaleja varten. H\xc3\xa4n sanoi, ett\xc3\xa4 vaalit olivat nostaneet liiton merkitt\xc3\xa4v\xc3\xa4ksi poliittiseksi voimaksi ja ett\xc3\xa4 ne olivat askel uuden poliittisen kulttuurin tuomisessa Georgiaan siit\xc3\xa4 huolimatta, ett\xc3\xa4 valtapuolueella oli suuri taloudellinen ylivoima:_NEWLINE_\xc2\xbbNiinp\xc3\xa4 meid\xc3\xa4n tulisi arvostaa n\xc3\xa4iden vaalien tulosta. Jokainen \xc3\xa4\xc3\xa4ni, jonka saimme n\xc3\xa4iss\xc3\xa4 vaaleissa, todistaa ett\xc3\xa4 yhteiskuntamme on rohkea, ett\xc3\xa4 yhteiskuntamme todella vaatii muutoksia ja ett\xc3\xa4 se haluaa jatkaa Georgian demokraattista kehityst\xc3\xa4 kanssamme \xe2\x80\x93 johtavan poliittisen voiman kanssa.\xc2\xbb_NEWLINE_My\xc3\xb6s Kristillisdemokraattisen liikkeen ehdokas Giorgi T\xc5\xa1anturia onnitteli Ugulavaa vaalivoitosta. H\xc3\xa4n kertoi Georgian yleisradiolle, ett\xc3\xa4 vaalit olivat \xe2\x80\x9dmenestys Georgialle\xe2\x80\x9d ja \xe2\x80\x9daskel demokratian kehittymist\xc3\xa4 kohti\xe2\x80\x9d._NEWLINE_Kansallinen neuvosto vuorostaan totesi lausunnossaan 2. kes\xc3\xa4kuuta, ett\xc3\xa4 vaaleja haittasivat merkitt\xc3\xa4v\xc3\xa4t rikkeet ja ett\xc3\xa4 niit\xc3\xa4 ei voinut pit\xc3\xa4\xc3\xa4 vapaina ja rehtein\xc3\xa4. Liittouma pid\xc3\xa4tt\xc3\xa4ytyi onnittelemasta voittajapuoluetta, koska \xe2\x80\x9dvaalien tulos ei perustunut Georgian kansalaisten vapaaseen valintaan\xe2\x80\x9d. Liittouma sanoi ryhtyv\xc3\xa4ns\xc3\xa4 kyseenalaistamaan vaalien aikana havaittuja rikkeit\xc3\xa4 oikeusteitse. Se piti opposition ep\xc3\xa4yhten\xc3\xa4isyytt\xc3\xa4 tappionsa merkitt\xc3\xa4vimp\xc3\xa4n\xc3\xa4 syyn\xc3\xa4 ja kertoi jatkavansa taistelua Saaka\xc5\xa1vilin hallintoa vastaan:_NEWLINE_\xc2\xbbKansallinen neuvosto ei pid\xc3\xa4 \xc3\xa4\xc3\xa4nikynnyksen ylitt\xc3\xa4mist\xc3\xa4 menestyksen\xc3\xa4 paikallisvaaleissa. Ainoa tapa menesty\xc3\xa4 nykyp\xc3\xa4iv\xc3\xa4n Georgiassa on vaihtaa Saaka\xc5\xa1vilin hallinto... Kansallinen neuvosto jatkaa taistelua Saaka\xc5\xa1vilin hallinnon syrj\xc3\xa4ytt\xc3\xa4miseksi ja on valmis tekem\xc3\xa4\xc3\xa4n yhteisty\xc3\xb6t\xc3\xa4 kenen tahansa kanssa, jonka tavoitteena on todellinen muutos maan viranomaisissa.\xc2\xbb_NEWLINE_Paikallinen vaalitarkkailijaj\xc3\xa4rjest\xc3\xb6 International Society for Fair Elections and Democracy (ISFED) totesi alustavassa lausunnossaan 31. toukokuuta, ett\xc3\xa4 maan vaaliviranomaiset ja hallinto olivat osoittaneet halunsa \xe2\x80\x9dj\xc3\xa4rjest\xc3\xa4\xc3\xa4 rehdit vaalit, sek\xc3\xa4 ennen vaalip\xc3\xa4iv\xc3\xa4\xc3\xa4 ett\xc3\xa4 sen aikana\xe2\x80\x9d. Vaalip\xc3\xa4iv\xc3\xa4n aikana havaitut ep\xc3\xa4s\xc3\xa4\xc3\xa4nn\xc3\xb6llisyydet heittiv\xc3\xa4t j\xc3\xa4rjest\xc3\xb6n mukaan kuitenkin varjon vaalien ylle. T\xc3\xa4llaisiin rikkeisiin kuuluivat esimerkiksi Yhdistyneen kansallisen liikkeen ehdokkaita tukevien aktivistien j\xc3\xa4rjest\xc3\xa4m\xc3\xa4t \xe2\x80\x9dlaajamittaiset agitaatiot\xe2\x80\x9d vaalipaikoilla. ISFED huomautti my\xc3\xb6s logistisista ongelmista ja p\xc3\xa4tem\xc3\xa4tt\xc3\xb6mist\xc3\xa4 vaalivirkailijoista. Vakavat rikkeet, kuten toisten henkil\xc3\xb6korteilla \xc3\xa4\xc3\xa4nest\xc3\xa4minen, vaalitarkkailijoiden painostus ja ylim\xc3\xa4\xc3\xa4r\xc3\xa4iset vaaliliput (\xc3\xa4\xc3\xa4nest\xc3\xa4jist\xc3\xa4 tehtyyn luetteloon verrattuna), \xe2\x80\x9deiv\xc3\xa4t olleet laajalle levinneit\xc3\xa4\xe2\x80\x9d. J\xc3\xa4rjest\xc3\xb6 teki erilaisista rikkeist\xc3\xa4 yhteens\xc3\xa4 46 valitusta.\n_START_SECTION_\nUlkomailla\n_START_PARAGRAPH_\nEtyjin julkaiseman alustavan raportin mukaan paikallisvaaleissa tapahtui \xe2\x80\x9dselv\xc3\xa4\xc3\xa4 kehityst\xc3\xa4\xe2\x80\x9d, mutta niiss\xc3\xa4 oli my\xc3\xb6s \xe2\x80\x9dhuomattavia puutteita\xe2\x80\x9d. Puutteisiin kuuluivat ongelmat lains\xc3\xa4\xc3\xa4d\xc3\xa4nn\xc3\xb6ss\xc3\xa4, ep\xc3\xa4tasainen pelikentt\xc3\xa4 ja yksitt\xc3\xa4iset vilppitapaukset vaalip\xc3\xa4iv\xc3\xa4n\xc3\xa4. \xc3\x84\xc3\xa4nestyksen arvioitiin sujuneen positiivisesti 96 prosentissa \xc3\xa4\xc3\xa4nestyspaikoista. \xc3\x84\xc3\xa4ntenlasku kuitenkin sujui huonommin, ja yksi viidesosa \xc3\xa4\xc3\xa4ntenlaskutapahtumista arvioitiin \xe2\x80\x9dhuonoiksi tai eritt\xc3\xa4in huonoiksi\xe2\x80\x9d. \xc3\x84\xc3\xa4ntenlaskuun osallistui esimerkiksi usein vaalilautakuntaan kuulumattomia henkil\xc3\xb6it\xc3\xa4, ja puolessa tapauksista \xc3\xa4\xc3\xa4ntenlaskijat eiv\xc3\xa4t l\xc3\xa4hett\xc3\xa4neet tuloksiaan keskusvaalilautakunnalle v\xc3\xa4litt\xc3\xb6m\xc3\xa4sti tultuaan valmiiksi. Vaikka useita syyt\xc3\xb6ksi\xc3\xa4 opposition ehdokkaiden h\xc3\xa4irinn\xc3\xa4st\xc3\xa4 ei voitukaan vahvistaa, vaalitarkkailijat pitiv\xc3\xa4t niit\xc3\xa4 uskottavina. \xe2\x80\x9dJ\xc3\xa4rjestelm\xc3\xa4llisist\xc3\xa4 ep\xc3\xa4s\xc3\xa4\xc3\xa4nn\xc3\xb6llisyyksist\xc3\xa4\xe2\x80\x9d huolimatta Etyjin mukaan vaalit oli yleisesti ottaen hyvin j\xc3\xa4rjestetty, ja keskusvaalilautakunta hoiti ne \xe2\x80\x9dammattimaisella, l\xc3\xa4pin\xc3\xa4kyv\xc3\xa4ll\xc3\xa4 ja inklusiivisella tavalla\xe2\x80\x9d. Georgian vaalilaki on raportin mukaan p\xc3\xa4\xc3\xa4osin kelvollinen demokraattisten vaalien j\xc3\xa4rjest\xc3\xa4miseen, mutta siin\xc3\xa4 on joitakin puutteita, kuten joidenkin viranomaisten oikeus kampanjoida ilman rajoituksia ja k\xc3\xa4ytt\xc3\xa4\xc3\xa4 hallinnon resursseja kampanjointiin._NEWLINE_Yhdysvaltain ulkoministeri\xc3\xb6n mukaan paikallisvaalit \xe2\x80\x9dosoittivat kehityst\xc3\xa4 tapahtuneen demokraattisia vaaleja kohtaan asetettujen kansainv\xc3\xa4listen standardien t\xc3\xa4ytt\xc3\xa4mist\xc3\xa4 kohti\xe2\x80\x9d. Ministeri\xc3\xb6n edustaja kuitenkin totesi my\xc3\xb6s olevansa Etyjin kanssa samaa mielt\xc3\xa4 siit\xc3\xa4, ett\xc3\xa4 vaaleissa oli huomattavia puutteita, joihin tulee kiinnitt\xc3\xa4\xc3\xa4 huomiota. Ulkoministeri\xc3\xb6 kehui my\xc3\xb6s Georgian keskusvaalilautakunnan yrityksi\xc3\xa4 lis\xc3\xa4t\xc3\xa4 vaalien l\xc3\xa4pin\xc3\xa4kyvyytt\xc3\xa4 ja vastata tehokkaammin ongelmiin vaaleissa._NEWLINE_Naton p\xc3\xa4\xc3\xa4sihteeri Anders Fogh Rasmussen totesi 1. kes\xc3\xa4kuuta, ett\xc3\xa4 paikallisvaaleilla olisi positiivinen vaikutus Naton ja Georgian v\xc3\xa4lisiin suhteisiin. H\xc3\xa4n kertoi arvostavansa sit\xc3\xa4, ett\xc3\xa4 vaalit pidettiin tavalla, jonka kansainv\xc3\xa4linen yhteis\xc3\xb6 on todennut vapaaksi ja rehdiksi.\n_START_SECTION_\nArvioita vaalien merkityksest\xc3\xa4\n_START_PARAGRAPH_\nThe Moscow Timesille kirjoittaneen Matthew Collinin mukaan vaalien tulos oli odotettu. Collinin mukaan tulos saattoi yll\xc3\xa4tt\xc3\xa4\xc3\xa4 ne, jotka odottivat georgialaisten haluavan vaihtaa hallintonsa vuonna 2008 k\xc3\xa4ydyn sodan j\xc3\xa4lkeen. Georgialaiset kuitenkin \xe2\x80\x9dvaikuttavat p\xc3\xa4\xc3\xa4tt\xc3\xa4neen, ett\xc3\xa4 he uskovat Saaka\xc5\xa1vilin ja h\xc3\xa4nen liittolaistensa saavan enemm\xc3\xa4n aikaan kuin jotkin opposition poliitikoista, jotka ovat tehneet viime aikoina retki\xc3\xa4 Moskovaan ja mielistelleet p\xc3\xa4\xc3\xa4ministeri Vladimir Putinia.\xe2\x80\x9d Hallinto kuvaili t\xc3\xa4llaisia poliitikkoja pettureiksi, ja kyselytutkimusten mukaan monet georgialaiset olivat samaa mielt\xc3\xa4. Vaalit olivatkin radikaalille oppositiolle pettymys. Oppositio oli pitk\xc3\xa4\xc3\xa4n yritt\xc3\xa4nyt kaataa Saaka\xc5\xa1vilin hallintoa mielenosoituksin siin\xc3\xa4 kuitenkaan onnistumatta ja k\xc3\xa4rsi nyt my\xc3\xb6s tappion vaaleissa._NEWLINE_The Weekly Standardin Matthew Continetti vuorostaan pohtii, miten vaikeaa liberaalin demokratian rakentaminen on Georgiassa ollut Ven\xc3\xa4j\xc3\xa4n vaikutuksen alla, kun ven\xc3\xa4l\xc3\xa4iset \xe2\x80\x9dhallitsevat 20 prosenttia maasta\xe2\x80\x9d ja voisivat \xe2\x80\x9dmurskata 4,6 miljoonan georgialaisen itsen\xc3\xa4isyyden ja demokratiahaaveet tunneissa\xe2\x80\x9d. H\xc3\xa4n kertoo Ugulavan kampanjasta ja pit\xc3\xa4\xc3\xa4 sit\xc3\xa4 erityislaatuisena sen vuoksi, ett\xc3\xa4 ensimm\xc3\xa4ist\xc3\xa4 kertaa poliitikko kampanjoi Georgiassa saavutustensa perusteella muistuttaen, ett\xc3\xa4 viel\xc3\xa4 vuonna 2004 s\xc3\xa4hk\xc3\xb6\xc3\xa4 oli Tbilisiss\xc3\xa4 saatavilla vain kaksi tuntia p\xc3\xa4iv\xc3\xa4ss\xc3\xa4. Continettin mielest\xc3\xa4 vaalit osoittavat, ett\xc3\xa4 Saaka\xc5\xa1vilin uudistukset alkavat v\xc3\xa4hitellen juurtua maahan eik\xc3\xa4 \xe2\x80\x9dkadulla seisominen parlamentin edess\xc3\xa4 en\xc3\xa4\xc3\xa4 riit\xc3\xa4 muutoksen aikaansaamiseksi\xe2\x80\x9d. H\xc3\xa4nen mukaansa maa on risteyskohdassa ja riippuu pitk\xc3\xa4lti Yhdysvaltojen ja Euroopan tuesta, mihin suuntaan se kehittyy._NEWLINE_RFE/RL:n Ghia Nodia kirjoittaa, ett\xc3\xa4 vaalit p\xc3\xa4\xc3\xa4ttiv\xc3\xa4t syklin, joka alkoi vuoden 2007 syksyll\xc3\xa4, kun maan oppositio p\xc3\xa4\xc3\xa4tti vaihtaa Saaka\xc5\xa1vilin hallinnon mielenosoitusten avulla sen j\xc3\xa4lkeen kun se ei ollut onnistunut vaalien kautta. Yrityksi\xc3\xa4 oli yhteens\xc3\xa4 kolme, mutta yksik\xc3\xa4\xc3\xa4n niist\xc3\xa4 ei onnistunut. Hallinto aikaisti paikallisvaaleja puolella vuodella ja Tbilisin pormestari p\xc3\xa4\xc3\xa4tettiin valita suorilla vaaleilla, jotta vallankumoukselliset saataisiin houkuteltua tavanomaisen vaalipolitiikan piiriin. Suunnitelma oli menestyksek\xc3\xa4s: kansa menetti uskonsa vallankumouksen mahdollisuuteen ja oppositio kadotti suuntansa hajoten lukuisiksi ryhmittymiksi. Nodian mukaan Saaka\xc5\xa1vilin hallinto onnistui rikkomaan ainakin v\xc3\xa4liaikaisesti historiallisen trendin, jossa \xc3\xa4\xc3\xa4rimm\xc3\xa4inen radikalismi oli toiminut Georgiassa voittoon johtavana strategiana. Vaaleissa maltilliset oppositiopuolueet, Liitto Georgian puolesta ja Kristillisdemokraattinen liitto, saivat enemm\xc3\xa4n \xc3\xa4\xc3\xa4ni\xc3\xa4 kuin radikaali Kansallinen neuvosto. Nodian mukaan seuraava merkitt\xc3\xa4v\xc3\xa4 koetus hallinnolle on vallanvaihto vuoden 2013 presidentinvaaleissa, joka olisi onnistuessaan ensimm\xc3\xa4inen kerta, kun presidentti vaihtuu Georgiassa perustuslain mukaisella tavalla._NEWLINE_The Jamestown Foundationille kirjoittavan Vladimir Socorin mukaan Yhdistynyt kansallinen liike hy\xc3\xb6tyi vaaleissa br\xc3\xa4ndist\xc3\xa4\xc3\xa4n puolueena, joka \xe2\x80\x9dsaa aikaan konkreettisia tuloksia sosioekonomisessa kehityksess\xc3\xa4 ja valitsi peruuttamattomasti l\xc3\xa4nnen Ven\xc3\xa4j\xc3\xa4n sijaan\xe2\x80\x9d. \xc3\x84\xc3\xa4nest\xc3\xa4j\xc3\xa4t hylk\xc3\xa4siv\xc3\xa4t samalla radikaalin opposition, joka ei onnistunut yhdistym\xc3\xa4\xc3\xa4n, j\xc3\xa4rjest\xc3\xa4m\xc3\xa4\xc3\xa4n selke\xc3\xa4\xc3\xa4 kampanjaa tai esitt\xc3\xa4m\xc3\xa4\xc3\xa4n p\xc3\xa4tev\xc3\xa4\xc3\xa4 vaaliohjelmaa. Suurin osa oppositiota \xc3\xa4\xc3\xa4nest\xc3\xa4neist\xc3\xa4 ryhmittyi perustuslaillisten s\xc3\xa4\xc3\xa4nt\xc3\xb6jen mukaan toimivien puolueiden taakse. Socor toteaa, ett\xc3\xa4 oppositio \xe2\x80\x9dtoimi esimodernilla mielenlaadulla nopeasti vahvistuvassa, l\xc3\xa4nsimaihin suuntautuneessa valtiossa. Lopulta Georgian poliittinen kehitys ja maan yhteiskunnallinen kypsyminen ohittivat radikaalit ...\xe2\x80\x9d. Socorin mukaan Georgian valtiollinen kehitys on auttanut maata selvi\xc3\xa4m\xc3\xa4\xc3\xa4n kolmesta kriisist\xc3\xa4: Ven\xc3\xa4j\xc3\xa4n hy\xc3\xb6kk\xc3\xa4yksest\xc3\xa4 ja jatkuvasta taloussaarrosta, maailmanlaajuisesta talouskriisist\xc3\xa4 ja opposition \xe2\x80\x9dmahdollisesti v\xc3\xa4kivaltaisesta\xe2\x80\x9d kampanjasta vaihtaa maan hallinto._NEWLINE_Monet oppositioryhm\xc3\xa4t eiv\xc3\xa4t osallistuneet vaaleihin lainkaan ja vaativat niiden j\xc3\xa4lkeen ennenaikaisia parlamentti- ja presidentinvaaleja. Demokraattinen liike \xe2\x80\x93 Yhdistynyt Georgia -puolueen johtaja Nino Burd\xc5\xbeanadze sanoi vaalien j\xc3\xa4lkeen, ett\xc3\xa4 h\xc3\xa4nen p\xc3\xa4\xc3\xa4t\xc3\xb6ksens\xc3\xa4 olla osallistumatta niihin oli oikea ja ett\xc3\xa4 \xe2\x80\x9dvaalit olivat farssi\xe2\x80\x9d. H\xc3\xa4nen mukaansa \xe2\x80\x9dalusta asti oli selv\xc3\xa4\xc3\xa4, ett\xc3\xa4 todellisiin muutoksiin ei maassa ollut mahdollisuutta paikallisvaalien kautta\xe2\x80\x9d. Vaaleihin osallistuneet oppositiopuolueet eiv\xc3\xa4t toimineet yhdess\xc3\xa4 rintamassa eiv\xc3\xa4tk\xc3\xa4 siksi kyenneet haastamaan valtapuoluetta. Kansallisen foorumin johtaja Gubaz Sanikidze kutsui vuorostaan vaaleja \xe2\x80\x9dSaaka\xc5\xa1vilin asettamaksi miinakent\xc3\xa4ksi\xe2\x80\x9d ja torjui Burd\xc5\xbeanadzen tavoin kritiikin vaaliboikottia kohtaan. Kaikkein \xc3\xa4\xc3\xa4nekk\xc3\xa4in vaalien boikotoija oli kuitenkin Georgian ty\xc3\xb6v\xc3\xa4enpuolue, jonka johtaja \xc5\xa0alva Natela\xc5\xa1vili vertasi vaaleja \xe2\x80\x9dtraagiseen n\xc3\xa4ytelm\xc3\xa4\xc3\xa4n\xe2\x80\x9d. H\xc3\xa4nen mielest\xc3\xa4\xc3\xa4n hallinto selviytyi vaaleista Yhdysvaltain siunauksen ansioista, ja Ven\xc3\xa4j\xc3\xa4n miehityksen lis\xc3\xa4ksi osa maasta on Yhdysvaltojen kolonisoima.\n_START_SECTION_\nMuutokset oppositiossa\n_START_PARAGRAPH_\nVaalien j\xc3\xa4lkeen entinen p\xc3\xa4\xc3\xa4ministeri ja Liike reilun Georgian puolesta -puolueen johtaja Zurab Noghaideli ja vaaleja boikotoineen Liike yhdistyneen Georgian puolesta -puolueen johtaja Irakli Okrua\xc5\xa1vili julkaisivat julistuksen, jossa he kehottivat maan oppositiota yhdistym\xc3\xa4\xc3\xa4n Saaka\xc5\xa1vilin hallintoa vastaan. Monet oppositiojohtajat kritisoivat Irakli Alasaniaa ja h\xc3\xa4nen puoluettaan; esimerkiksi opposition entinen presidenttiehdokas Levan Gat\xc5\xa1et\xc5\xa1iladze totesi, ett\xc3\xa4 \xe2\x80\x9dIrakli Alasania ep\xc3\xa4onnistui opposition yhdist\xc3\xa4misess\xc3\xa4; h\xc3\xa4net voitettiin n\xc3\xa4iss\xc3\xa4 vaaleissa ...\xe2\x80\x9d. 15. kes\xc3\xa4kuuta 2010 Alasanian johtama Liitto Georgian puolesta hajosi. Alasania kertoi haluavansa keskitty\xc3\xa4 oman puolueensa kehitt\xc3\xa4miseen ja vahvistamiseen. H\xc3\xa4n kertoi kuitenkin jatkavansa l\xc3\xa4heist\xc3\xa4 yhteisty\xc3\xb6t\xc3\xa4 liittoumaan kuuluneiden puolueiden kanssa. Muut puolueet, Uusi oikeisto ja Republikaaninen puolue kertoivat haluavansa jatkaa l\xc3\xa4hemp\xc3\xa4\xc3\xa4 yhteisty\xc3\xb6t\xc3\xa4.'